Manana by kommissie vir geslagsgelykheid aangegeeMduduzi Manana. Foto: Flickr/Governmentza. Bathabile Dlamini, minister van sosiale ontwikkeling, verbreek weer eens haar eed nadat sy dié keer sommer so teenoor die Sunday Times erken het sy dink nie daar moet aksie geneem word teen Mduduzi Manana, adjunkminister van hoër onderwys en opleiding, nie “omdat daar baie ander leiers in die regering is wat aan baie ernstiger misdade skuldig is”. So het die IFP Sondag in ŉ verklaring gesê. Liezl van der Merwe en Thembeni KaMadlopha-Mthethwa, albei IFP LP’s, het gesê Dlamini het duidelik haar rol as die regering se beskermheer vir geslagsgebaseerde geweldsprogramme vergeet. Intussen het die DA gesê dat hy Manana by die kommissie vir geslagsgelykheid sal aangee ná bewerings wat Sondag in die media verskyn het dat hy sy werknemers mishandel het. Hlomela Bucwa, woordvoerder van die DA, het gesê die party is gewalg deur aantygings van mishandeling wat glo teen vrouewerknemers gepleeg word. “Aantygings sluit in dat hy op sy voormalige sekretaresse gevloek het, haar in die winter buite sy woonstel in Kaapstad laat sit het van 00:00 tot 02:00 ‘om haar te straf’, en dat hy werknemers forseer om vir hom kos te maak en sy huis skoon te maak,” het Bucwa gesê. Die DA meen sulke optrede is seksisties en hy sal die kommissie vra om aanbevelings aan die parlement sowel as die Menseregtekommissie te doen in terme van verdere stappe.